Der er god grund til at smile i Smilets by.

I en lang og rosende reportage fra det amerikanske medie CNN bliver Aarhus fremhævet som en yderst se- og besøgsværdig rejsedestination.

Ja, faktisk i en sådan grad, at CNN ligefrem mener, at Aarhus nu er trådt ud af hovedstadens skygge og blevet lige så spændende en rejsedestination som København.

Ifølge det amerikanske medie er det især maden, de imponerende gallerier og den attraktive arkitektur, som gør, at turisterne finder byen særdeles interessant.

CNN anbefaler bl.a. spisestederne Substans, Ghrelin og Pondus.

Førstnævnte genvandt i februar sin ene Michelinstjerne, som restauranten har holdt siden 2015.

Ud over de tre spisesteder, som ifølge CNN er sikre bud på en god kulinarsk spiseoplevelse, hvis man besøger Aarhus, så understreger amerikanerne, at Aarhus i februar i år var vært for 'Michelin Nordic Guide-ceremonien'.

En begivenhed, der ifølge CNN skulle have givet byen et ekstra godt ry som gastronomi-by.

Derudover fremhæver CNN Aarhus' størrelse og kalder samtidig byen 'relativ lille'.

Men i en positiv mening, da hele byen – i store træk – kan udforskes til fods.

Og skulle turisterne få lyst til at besøge København, er hovedstaden blot tre timer væk i tog, skriver CNN.

Ifølge tal fra Visit Aarhus oplevede Aarhus en lille stigning i antal hotelovernatninger i januar og februar i år sammenlignet med sidste år.